Kristen Touborg (SF), 2010-06-02:
Jeg finder faktisk ikke nødvendigvis, at formen med privatistindlæg lægger op til en særlig hensigtsmæssig debat, men når man ikke kan få statsministeren i tale på anden vis, kan det blive nødvendigt at gøre det sådan.
Ved Folketingets åbningsdebat den 6. oktober 2009 havde jeg et privatistindlæg, hvor jeg bl.a. spurgte statsministeren, om han fandt, at en afstand på næsten 100 km til nærmeste hospital med en akutmodtagelse som i Vestjylland ville være acceptabelt for befolkningen der eller andre steder i landet.
Jeg citerer, hvad statsministeren sagde den 6. oktober: »Så vil jeg sige til hr. Kristen Touborg, at jeg er meget optaget af situationen i Holstebro, og regeringen fremlægger i morgen et sundhedsudspil.
Og jeg kan sige ganske kort, at der med garanti opretholdes en akutfunktion på Holstebro, punkt 1, indtil et tidspunkt, hvor det nye vestjyske sygehus er bygget og åbnet, punkt 2, indtil det tidspunkt, hvor der er truffet beslutninger, der fremstår så troværdige i forhold til det med at skabe den nære tryghed omkring et akutberedskab, at det er forsvarligt at træffe en sådan beslutning.
I menneskeord betyder det jo, at det endelige spørgsmål, den endelige afgørelse af spørgsmålet om en akutfunktion på Holstebro Sygehus, er et spørgsmål, der skal afklares fremskudt om nogle år af de politikere, der sidder på det tidspunkt, i lyset af det, man så har fået bygget i det vestjyske, og i lyset af de præhospitale modeller, man har fået op at stå.
Det er det, jeg kan sige om den sag, for jeg forstår så godt, at man i Holstebroområdet selvfølgelig har en naturlig bekymring, og derfor skal de forudsætninger, der skal til for en eventuel lukning af akutfunktioner i Holstebro, selvfølgelig være skabt forinden.«
Det var altså et klart løfte om, at der vil være en akutmodtagelse på Holstebro Sygehus, indtil et nyt sygehus er bygget ved Herning.
Men når jeg så efterfølgende har forsøgt at få statsministeren til at bekræfte løftet via spørgsmål, viger statsministeren udenom og henviser sagen til sin fagminister.
Det får befolkningen i Vestjylland altså ikke særlig meget ud af.
Daværende sundhedsminister hr. Jakob Axel Nielsen svarede bl.a., at akutfunktionen ikke er lukket.
Var der nogen, der sagde magtarrogance?
Sagen er nemlig den, at på trods af statsministerens løfte er der reelt næsten ingen akutmodtagelse tilbage på Holstebro Sygehus.
Det vil sige, at alle med større akutte skader bliver henvist til Herning.
Det drejer sig f.eks. om skinnebensbrud, brækkede ankler eller albuer, skuldre, der er gået af led osv.
Praktiserende læger har fået besked om, at patienter med sådanne skader straks skal henvises til Herning.
Tilbage er næsten kun skader på skolebarnet, der er faldet ned af klatrestativet og har slået sig.
Og så er der altså to specialiserede områder, som er bevaret i Holstebro, behandling af blodpropper i hjernen og øre-næse-hals-området.
Men det hjælper ikke ret meget i forbindelse med trafikulykker.
Jeg vil sige til statsministeren, at det altså er en sølle måde at opfylde sit løfte fra åbningsdebatten til vestjyderne om, at der bliver opretholdt en akutfunktion i Holstebro, indtil Gødstrup står klar.
Jeg forstår fuldt ud, at vestjyderne vender sig fra statsministeren og Venstre, hvis løfterne opfyldes så dårligt, som det ser ud til.
Statsministerens forgænger Anders Fogh Rasmussen gjorde meget ud af at fremhæve kontraktpolitikken ved at sige: Det, regeringen lover, kan befolkningen også regne med at vi holder.
Jeg håber, at den nuværende statsminister vil leve op til dette slogan og stå ved det løfte, statsministeren gav Folketinget og vestjyderne under åbningsdebatten den 6. oktober 2009.